**Vedtægter for Ballen Havneforening**

**§1**

**Ballen Havneforening er en selvejende institution med hjemsted i Svendborg Kommune, Region Syddanmark.**

**§2**

**Foreningens formål er at forestå driften af Ballen Havn og at beskytte og varetage medlemmernes interesser.**

**§3**

**Enhver person kan blive medlem af foreningen. Som medlemmer kan endvidere optages offentlige institutioner samt selskaber og foreninger, der har behov for medlemskab og som vil støtte foreningens formål.**

**Optagelse af umyndige medlemmer kan dog kun ske, dersom en myndig kautionerer for, at medlemmet opfylder sine forpligtelser overfor foreningen.**

**Et medlem som disponerer over bådplads i Ballen Havn, betragtes som et aktivt medlem, medens alle andre medlemmer betegnes som passive medlemmer.**

**For hver bådplads kan kun registreres en bruger. Flere personer kan således ikke stå registreret som bruger af en bådplads – herunder ægtefælle og andre familiære relationer.**

**§4**

**Ballen Havneforenings drift gennemføres på grundlag af medlemmernes kontingent, aktive medlemmers deposita og frivillige bidrag fra medlemmerne og andre.**

**§5**

**Ballen Havneforenings drift og formål varetages i det daglige af bestyrelsen, der repræsenterer foreningen i alle forhold. Dens på lovlig måde vedtagne beslutninger og de i henhold hertil foretagne handlinger forpligter foreningen.**

**Udadtil forpligter foreningen ved tre bestyrelsesmedlemmers underskrift. Dog skal alle bestyrelsesmedlemmer underskrive ved salg og pantsætning af fast ejendom.**

**§6**

**Bestyrelsen vælges af generalforsamlingen og skal bestå af 5 aktive medlemmer, heraf en formand, en næstformand/sekretær og en kasserer.**

**På generalforsamlingen vælges endvidere to bestyrelsessuppleanter samt to revisorer.**

**Bestyrelse og revisorer vælges på den årlige generalforsamling for to år ad gangen. De afgår efter tur således, at tre bestyrelsesmedlemmer og en revisor afgår de lige år, og to bestyrelsesmedlemmer og en revisor afgår de ulige år. Formand og næstformand afgår så vidt muligt ikke samtidigt. Opstår der uregelmæssigheder i denne ordning, afgøres det ved lodtrækning hvilke medlemmer der skal afgå det kommende år.**

**Genvalg kan finde sted.**

**Valg foregår skriftligt, dersom ønske fremsættes herom.**

**§7**

**Bestyrelsen konstituerer sig selv på et bestyrelsesmøde tre uger eftergeneralforsamlingen. Bestyrelsen fastsætter selv sin forretningsorden.**

**Bestyrelsen er kun beslutningsdygtig når mindst halvdelen af dens medlemmer, heriblandt formanden eller næstformanden er til stede.**

**I tilfælde af stemmelighed er formandens (næstformandens) stemme afgørende.**

**Bestyrelsens beslutninger protokolleres. Bestyrelsen udfærdiger et havnereglement, hvori blandt andet fastsættes havneafgifter for gæstesejlere.**

**§8**

**Den ordinære generalforsamling afholdes hvert år i marts måned og indvarsles skriftligt pr. post til medlemmerne senest to uger før afholdelsen, og med oplysninger om dagsorden og indkomne forslag.**

**Forslag der ønskes forelagt generalforsamlingen til vedtagelse skal være bestyrelsen i hænde senest 15. februar.**

**§9**

**Dagsorden til ordinære generalforsamlinger skal indeholde følgende punkter:**

1. **Valg af dirigent.**
2. **Formanden aflægger bestyrelsens beretning til godkendelse.**
3. **Foreningens regnskab fremlægges til godkendelse.**
4. **Fastsættelse af medlemskontingenter og eventuel regulering af indskud.**
5. **Behandling af indkomne forslag.**
6. **Valg af bestyrelse og suppleanter.**
7. **Valg af revisor.**
8. **Eventuelt.**

**§10**

**Ekstraordinær generalforsamling kan til enhver tid indkaldes med mindst 14 dages varsel, når bestyrelsen finder grund hertil.**

**Endvidere kan ekstraordinær generalforsamling forlanges indkaldt med tre ugers varsel, efter at mindst 1/3 af de aktive medlemmer skriftligt til bestyrelsen og med angivelse af forhandlingsemne har fremsat krav om ekstraordinær generalforsamling. Indkaldelse af medlemmerne til ekstraordinær generalforsamling skal ske skriftligt med mindst 14 dages varsel og med angivelse af dagsorden.**

**§11**

**Alle beslutninger på en generalforsamling træffes ved almindeligt stemmeflertal, og generalforsamlingen og generalforsamlingen er beslutningsdygtig uden hensyn til de fremmødte medlemmers antal. Om vedtægtsændringer gælder dog bestemmelserne nedenfor. Dirigenten eller mindst ¼ af de fremmødte aktive medlemmer kan bestemme skriftlig afstemning.**

**Alle medlemmer har taleret, men kun aktive medlemmer har stemmeret.**

**§12**

**Forandringer i disse vedtægter, der er optaget på dagsorden, kan ske på enhver generalforsamling, når mindst 1/3 af foreningens stemmeberettigede medlemmer er til stede eller repræsenteret ved skriftlig fuldmagt, og når mindst 2/3 af de afgivne stemmer er for forslaget.**

**Opnås sådant flertal på en generalforsamling der ikke er beslutningsdygtig, eller opnås i øvrigt på en generalforsamling almindeligt flertal for en vedtægtsændring, skal bestyrelsen inden 14 dag og med 14 dages varsel indkalde en ny generalforsamling. Hvis 2/3 af de på denne generalforsamling afgivne stemmer er for forslaget, er dette vedtaget uanset hvilket antal stemmeberettigede medlemmer, der er til stede eller repræsenteret.**

**Om visse vedtægtsændringer godkender Ministeriet for Offentlige Arbejder (nu Transport- , Bolig- og Bygningsministeriet) henvises til §23. I øvrigt skal vedtægtsændringer for at være gyldige godkendes af Kommunalbestyrelsen i Svendborg Kommune.**

**§13**

**Samme person kan ikke ifølge fuldmagt repræsentere mere end to medlemmer.**

**§14**

**Medlemskontingent til foreningen fastsættes af den ordinære generalforsamling for et år ad gangen.**

**Kontingentet betales helårsvis og forfalder den 1. april i det pågældende regnskabsår. Sidste rettidige indbetalingsdag er den sidste hverdag i april måned, hvorefter der påløber et af bestyrelsen fastsat beløb for hver overskredet den 1. i en måned.**

**Bestyrelsesmedlemmer er kontingentfri.**

**§15**

**Foreningens regnskabsår følger kalenderåret. Bestyrelsen skal inden den 15. februar forelægge regnskab og status pr. 31. december for det pågældende år til revisorerne, der påtegner dette når godkendelse finder sted. Hver af revisorerne har til enhver tid adgang til at efterse foreningens regnskab og beholdning.**

**§16**

**Til gyldig udmeldelse kræves, at denne sker skriftligt til formand eller kassereren.**

**Når et medlem er i væsentlig restance, kan bestyrelsen ekskludere vedkommende, der ikke kan optages som medlem igen, før restancen er betalt.**

**Bestyrelsen kan i øvrigt ekskludere et medlem, når særlige forhold giver anledning hertil, f. eks. grov overtrædelse af havnereglementet.**

**Bestyrelsens beslutning kræver dog, at mindst tre af bestyrelsens medlemmer har stemt for eksklusionen.**

**Vedkommende skal, inden bestyrelsen træffer sin afgørelse, have haft lejlighed til at fremføre sit forsvar, og han kan fordre spørgsmålet om eksklusion afgjort på den førstkommende ordinære generalforsamling, hvor eksklusionen skal godkendes med et flertal på 2/3 af de afgivne stemmer.**

**§17**

**Betingelsen for at blive aktivt medlem af Ballen Havneforening og dermed få tildelt en havneplads er, at det aktive medlem har indbetalt det for den pågældende havneplads fastsatte indskud.**

**Indskud og betalingsvilkår fastsættes af bestyrelsen for hver enkelt havneplads.**

**Ballen Havneforening har den fulde rådighed over indbetalte indskud, og bestyrelsen kan således – i overensstemmelse med lovligt vedtagne beslutninger – indsætte indskudsbeløb på konto i pengeinstitut til forrentning, anvende beløbene til vedligeholdelse eller forbedringer af havnen eller i øvrigt benytte indskuddene i overensstemmelse med foreningens formål. Det følger heraf at et aktivt medlem ikke kan forlange sit indskud tilbagebetalt, dersom det er gået tabt i forbindelse med lovlige og vedtægtsmæssige dispositioner.**

**Ved et medlems overtagelse af havneplads kan bestyrelsen ændre størrelsen af de hidtidige indskud, ligesom sådan en ændring kan ske under et lejemål efter forhandling med pågældende aktive medlem (lejeren). En generel regulering af indskuddenes størrelse vedtages af generealforsamlingen jfr. § 9 pkt. 4.**

**§18**

**Medlemmernes kontingentbetaling og indskud giver ikke ret til nogen del af Ballen Havneforenings formue eller udbytte af nogen art. Medlemmerne hæfter ikke personligt for havneforeningens gæld.**

**§19**

**Bådpladser må ikke sælges. Overdragelse af brugsretten til en bådplads kan kun ske gennem havneforeningen.**

**Dog kan en plads overtages af ægtefælle, registreret partner, barn eller barnebarn uden havneforeningens mellemkomst.**

**Fremleje af bådplads kan ikke ske for en længere periode end 12 måneder. Det fulde fremlejebeløb skal indbetales til havneforeningen.**

**§20**

**Udtrædende medlem har krav på tilbagebetaling af sit indskud. Hvis et nyt medlem ikke straks indtræder i stedet for efter bestyrelsens beslutning, kan bestyrelsen bestemme at indskuddet tilbagebetales afdragsvis, dog højest over en periode på 10 år, og uden forrentning af det ikke tilbagebetalte beløb.**

**§21**

**Dersom et eller flere medlemmer kræver deres indskud tilbagebetalt, og bestyrelsen er af den opfattelse, at der ikke blandt havnens aktiver er tilstrækkelige værdier til fuld tilbagebetaling af samtlige medlemmers indskud, er bestyrelsen berettiget til i stedet at foranstalte vurdering af havnen foretaget af uvildige personer. Dersom det ved en sådan vurdering konstateres, at der ikke er tilstrækkelige midler til tilbagebetaling af samtlige medlemmer indskud, skal bestyrelsen kun sørge for tilbagebetaling af et beløb, som svarer til det oprindelige indskud reduceret med forhold mellem havnens værdi ifølge vurderingspersonernes opgørelse og samtlige indskud. Den tilbagebetaling, der efter disse regler skal ske, kan på samme måde som ovenfor anført ske afdragsvis, dog højest over en periode på 10 år.**

**§22**

**Dersom den selvejende institution opløses, skal et eventuelt overskud, som måtte fremkomme ved opløsning efter bestyrelsens bestemmelse anvendes til fordel for Dansk Sejlsports Fremme og således, at beløbet så vidt muligt søges anvendt i det tidligere Egebjerg Kommune eller på Sydfyn.**

**§23**

**Bestemmelserne i §19 og §20 kan ikke ændres uden Ministeriet for Offentlige Arbejders (nu Transport- , Bolig- og Bygningsministeriet) samtykke.**

**Ændringer vedtaget marts 1998**

**Ændringer vedtaget marts 2014**

**Ændringer vedtaget marts 2018**